Podjela 650 paketa u Strossmayerovoj 68 u četvrtak tako se održala pod policijskom zaštitom, i to zahvaljujući gradonačelniku Ivanu Vrkiću koji je pri otvorenju Socijalne samoposluge dan prije obećao zatražiti od PU osječko-baranjske zaštitu policijskih službenika. - Zahvalna sam na pomoći jer je danas djelomično opravdan naziv naše udruge. Rijeka gladnih ljudi slijevala se u dvorište i strahovala sam da će doći do nereda. Podijelili smo stotine paketa od kojih je svaki sadržavao 20 proizvoda u vrijednosti 204 kune i željela sam obaviti podjelu prije blagdana kako bi sugrađani u potrebi imali što staviti na uskrsni stol - poručila je Štefica Čučak, predsjednica "Rijeke ljubavi", i dodala da će se podjela najvjerojatnije produljiti i u petak. Za početak bi 600 socijalno ugroženih osoba s područja Grada Osijeka jednom mjesečno trebalo dobiti paket s osnovnim prehrambenim proizvodima, no taj bi se broj do kraja godine mogao povećati i na tisuću. Radno vrijeme Socijalne samoposluge je ponedjeljkom i četvrtkom od 10 do 12 sati, a mjesečne podjele odvijat će se najvjerojatnije abecednim redom. Foto; Glas Slavonije